Riigipea märkis, et nii selle kui teiste analoogsete seadusemuudatuste puhul, millega riik tulevikus võtab endale õiguse ja kohustuse töödelda inimeste andmeid, tuleb erilist rõhku pöörata andmekaitse küsimustele.

Kaljulaid tunnustas otsust pöörata kõrgendatud tähelepanu noortele, sh abivajavatele noortele, et suurendada nende tööhõivevalmidust ja haridustaset ning kaasata noori tööturule. «Samas on riigi eeldus, et kõikide nö sõelale jäävate noorte puhul on õigustatud riigi sekkumine nende eraellu, väga laiaulatuslik ning võib teatud puhkudel minna vastuollu inimeste põhiõigusega,» lisas president.

Sealjuures kutsus president nii seadusandjat kui täidesaatvat võimu üles erakordse hoolikusega suhtuma inimeste õigusesse privaatsusele, et keegi ei tunneks põhjendamatult kuklas «suure venna» liigvalvsat pilku.